Det er godt at få sat noget fokus på 5G. Alle taler om det, men der er ikke så meget konkret viden om teknologien - endnu. I artiklen er der nogle småting som jeg synes hører med til det store billede:

"5G er den næste standard inden for mobile netværk og den skal med tiden afløse det nuværende 4G-netværk."
5G er designet til at arbejde sammen med de eksisterende mobilnetværk. En 5G telefon kan SAMTIDIG have forbindelse til både 4G, 3G, 2G, og kan dermed udnytte den samlede båndbredde man får fra alle nettene på en gang. I den første version som rulles ud af 5G er der tale om den såkaldte Non Stand Alone version, som betyder, at 5G KUN kan udnyttes hvis der er 4G (eller 3G eller 2G) dækning. Det skyldes, at man endnu ikke er klar til at flytte styringen af en 5G telefon over på 5G radioen, og derfor er nødt til at bruge 4G nettet til det formål. I næste udrulning komme Stand Alone udgaven af 5G, som kan klare sig uden andre netværk, men det ligger 4-6 år ude i fremtiden. Og 4G nettet vil fortsætte de næste mange år, og overflødiggøres ikke af 5G.

"Teoretisk kan 5G blæse hastigheden op på 10Gbps, men realistisk set bliver den reelle hastighed nok på omkring 1Gbps."
5G teknologiens teoretiske hastighedsbegrænsning er ikke så interessant. Hastigheden afhænger af hvor meget radio spektrum det enkelte teleselskab køber licens til. I Danmark er der ikke lagt op til, at man vil udstede enkeltstående licenser til det fulde 100 MHz spektrum som er hvad den nye 5G radio (også kaldet 5G NR) kan udnytte, og det der skal til for at nå op på gigabit hastigheder.

"Men, mere væsentligt er det, at 5G har en meget kort responstid"
Den lave responstid ligger i den del af 5G standarden som betegnes URLLC - Ultra Reliable Low Latency Communications. Den del af 5G er ikke klar endnu, og når den kommer (om 3-4 år), vil den IKKE blive implementeret i smartphones. URLLC er beregnet til maskin kommunikation. Den del af 5G vi får i vores telefoner betegnes eMBB (enhanced Mobile Broad Band), og i den er latenstiderne nogenlunde de samme som i 4G.

"Sidst, men ikke mindst, har 5G større kapacitet, ..."
Hvis man tænker på den båndbredde 5G nettene kommer til at tilbyde brugerne er den klart højere end på 4G - hvis de to teknologier sammenlignes en-til-en dvs. med samme spektrumbredde. Kapaciteten i forhold til Internettet afhænger ikke af radioteknologien, men af hvor kraftig forbindelse der er mellem radiomasten og det bagvedliggende net - det der kaldes backhaul forbindelsen.

"5G-netværket kræver nye, 5G-kompatible telefoner, og de er så småt ved at dukke op."
Det er korrekt hvis man vil have telefonen til at benytte 5G NR (den nye radio). Men det er faktisk telefonens evne til at benytte flere master og teknologier samtidig, som for alvor vil ændre på forbrugernes situation - i hvert fald de næste 5-6 år. Heldigvis er denne del af 5G ved at blive bygget ind i 4G (ja, 4G standarderne ændres faktisk med inspiration fra det der foregår i 5G), og kan allerede købes i de 4G telefoner som betegnes LTE Advanced Pro.

"Der er opstået væsentlige bekymringer om strålingen fra 5G-netværket blandt befolkningen, og det er en reel bekymring, for vi ved forbavsende lidt."
Man kan selvfølgelig diskutere hvad "forbavsende lidt" er. Det er i hvert fald ikke fordi der mangler undersøgelser og rapporter om emnet. Det underlige er, at denne diskussion dukker op nu i relation til 5G. Underligt fordi:
- Det er de samme radiofrekvenser man har brugt tidligere i 3G og 4G.
- Modulationen i 5G NR er den samme som i 4G, dvs. BPSK, QPSK osv, med OFDM signal generering.
- Begge anvender spread spektrum, og begge sender med en meget lavere effekt end i 2G (TDM).

I millimeter wave området (26 til 100 GHz) er der foreløbig ikke udstyr, men det kommer. I dette område sender man med yderligere reduceret effekt, og rækkevidden i mmWave området er meget beskeden (op til 50 meter eller mindre). Og vi får ikke mmWave i vores telefoner - det er udelukkende til maskin-kommunikation.

Hvis man vil læse mere om 5G, findes der masser af artikler på nettet. På LinkedIn ligger bl.a. denne: https://www.linkedin.com/pulse/otte-myter-om-5g-torben-rune/ (Otte myter om 5G).